El preslle simbólicu de los comercios de Les Arriondes llama l’atención sobre les consecuencies de les compres masives ya’l siguimientu d’estes manipulaciones publicitaries de les grandes empreses
#000002
Los negocios de les Arriondes riscaron el vienres 16 con carteles de preslle, munchos ufriendo venta, arriendu o trespasu, los escaparates tapaos, les puertes presllaes. Nun foi más qu’un sustu, una midía tomada polos comerciantes del pueblu pa facer a la xente decatase de les vraeres consecuencies de siguir en masa los dictaos comerciales de les grandes empreses. Queríen revindicar el pequeñu comerciu díes anantes del entamu’l Black Friday.
#000003
Nun tenemos costancia de si la midía tuvo repercusión pente los parragueños, lo que si sabemos ye que, en xeneral, decenes de miles d’asturianos acudieron en tropel a la llamada de les multinacionales, atarraquitando los aparcamientos de cientros comerciales y aguantando coles interminables p’aforrar 5, 10, 15 o fasta 50€ en daqué que nun cuntaben mercar, siendo munches vegaes l’aforru menor del gastu estra en combustible col que superar la caravana d’entrada.
#000004
Como mures tres d’un rellumante flautista, los consumidores asturianos siguieron la conseña a la perfeición y llanzáronse a mercar comu descosios, n’interné o nos grandes cientros comerciales del país, a arrampluñar de les manes de les multinacionales los sos stocks invendibles anantes d’entamar la tradicional subida de precios navidiegos. Entantu, nos nuesos pueblos y ciudaes los comercios van morriendo, tornándonos en pueblos pantasmes de puertes presllaes. Non solo afeuta a los comerciantes, la riqueza sal del pueblu, sal del país, revierte notres families que nun son les de nos. A curtiu plazu vacíense les tiendes, a mediu les cais, a llargu los pueblos.
#000006
En Les Arriondes ya tuvieron un adicu de lo que puede llegar a ser el so pueblu, nel restu d’Asturies podemos maxinalo. Otres coses dependen de les alministraciones, esta, de nos.
#000007